2. ปัจจัยความเสี่ยง

2.1 ความเสี่ยงเกี่ยวกับความผันผวนของราคาวัตถุดิบ

  เศษเหล็ก (Scrap) และเหล็กดิบ (Pig Iron) เป็นวัตถุดิบหลักในการผลิตของบริษัท
  ดังนั้นหากราคาวัตถุดิบหลักดังกล่าวมีแนวโน้มปรับตัวเพิ่มขึ้นอย่างต่อเนื่องและบริษัทไม่สามารถปรับเพิ่มราคาสินค้าในอัตราที่เท่ากับหรือมากกว่าการเพิ่มขึ้นของราคาของวัตถุดิบ
  ซึ่งอาจทำให้ราคาขายสินค้าสำเร็จรูปต่ำกว่าต้นทุนขาย
  ปัจจัยดังกล่าวอาจส่งผลกระทบทำให้ความสามารถในการทำกำไรในอนาคตของบริษัทลดลง
  และอาจมีผลทำให้บริษัทต้องตั้งขาดทุนจากการลดมูลค่าสินค้าที่มีอยู่ในสต๊อก ณ วันสิ้นงวด

  อย่างไรก็ตามเพื่อลดผลกระทบจากความเสี่ยงดังกล่าว
  บริษัทได้ติดตามการเปลี่ยนแปลงของราคาวัตถุดิบอย่างใกล้ชิด
  รวมทั้งอาศัยประสบการณ์และสัมพันธภาพที่ดีกับผู้จัดหาวัตถุดิบ
  เพื่อใช้ประกอบการตัดสินใจสั่งซื้อหรือวางแผนการผลิตให้มีความเหมาะสมกับสภาวะการณ์ต่าง ๆ
  ที่คาดว่าจะเกิดขึ้น ประกอบกับโดยปกติราคาของเศษเหล็ก (Scrap) และเหล็กดิบ (Pig
  Iron) จะมีราคาแปรผันตามความต้องการของเหล็กแผ่นรีดร้อน
  ดังนั้นหากความต้องการเหล็กแผ่นรีดร้อนเพิ่มมากขึ้น/ลดลง ราคาของเหล็กแผ่นรีดร้อน
  ราคาของเศษเหล็ก (Scrap) และเหล็กดิบ (Pig Iron)
  ก็จะปรับตัวเพิ่มขึ้น/ลดลงในทิศทางเดียวกัน ซึ่งการปรับตัวเพิ่มขึ้น/ลดลงในทิศทางเดียวกัน
  จะทำให้ส่วนต่างราคาของเหล็กแผ่นรีดร้อนกับวัตถุดิบหลักมีความผันผวนไปในทางเดียวกัน

2.2 ความเสี่ยงเนื่องจากการขาดเงินทุนหมุนเวียน

ในช่วงครึ่งปีหลังของปี 2551
ผลการดำเนินงานของบริษัทได้รับผลกระทบอย่างมากจากวิกฤติเศรษฐกิจโลก
ทำให้บริษัทมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2552 (ปรับปรุงใหม่)
เป็นจำนวน 6,408 ล้านบาท และ ณ
วันเดียวกันบริษัทมีหนี้สินหมุนเวียนสุทธิมากกว่าสินทรัพย์หมุนเวียนสุทธิเป็นจำนวนเงิน 6,829
ล้านบาท
จากผลลัพธ์ดังกล่าวที่เกิดขึ้นทำให้บริษัทจำเป็นจะต้องมีกระแสเงินสดที่เพียงพอต่อความต้องการเงินทุนหมุนเวียนและเพื่อให้สามารถจ่ายชำระหนี้สินจากการดำเนินงาน
และเพื่อให้บริษัทมีกระแสเงินสดที่เพียงพอในการดำเนินงาน
ขณะนี้บริษัทกำลังอยู่ระหว่างขั้นตอนการดำเนินการที่จะ (ก) แก้ไขปัญหาสภาพคล่อง (ข)
จัดหาแหล่งเงินทุนหมุนเวียน และ (ค)
ปรับโครงสร้างการดำเนินงานและการปรับโครงสร้างงบดุลให้แข็งแกร่ง
มาตรการดังกล่าวรวมไปถึงการหาผู้ร่วมลงทุนด้านกลยุทธ์ใหม่และ/หรือผู้ร่วมลงทุนด้านการเงิน
การจัดหาแหล่งเงินทุนหมุนเวียนใหม่จากทั้งสถาบันการเงินทั้งในและต่างประเทศ
การจัดหาแหล่งเงินกู้จากสถาบันการเงินทั้งในและต่างประเทศ การเจรจากับผู้ขาย
การเร่งรัดกระบวนการจัดเก็บหนี้ และเพิ่มการซื้อขายเงินสด

2.3 ความเสี่ยงที่เกิดจากผลกระทบของวิกฤตเศรษฐกิจโลก

  จากวิกฤตการณ์การเงินของประเทศสหรัฐอเมริกาที่เกิดขึ้นในไตรมาสที่ 3 ของปี 2551
  ส่งผลให้ยอดการขายของบริษัทสำหรับตลาดส่งออกลดลงอย่างมากในปี 2552
  เนื่องจากสาเหตุที่แต่ละประเทศมีกำลังซื้อและความต้องการใช้เหล็กลดลง
  ประกอบกับการปล่อยสินเชื่อของธนาคารมีความระมัดระวังมากขึ้น
  ซึ่งส่งผลกระทบโดยตรงต่อการส่งออกของบริษัทอย่างหลีกเลี่ยงไม่ได้
  จากที่บริษัทเคยส่งออกได้ปีละ 29% และ 25% ของยอดขายในปี 2550 และ 2551 ตามลำดับ
  กลับลดลงมาเหลือเพียง 12% ของยอดขายในปี 2552
  และการที่ยอดขายตกต่ำดังกล่าวยังมีผลกระทบมายังผู้ซื้อในประเทศด้วย
  เพราะเมื่อการส่งออกลดลงปริมาณเงินที่ไหลเข้าในประเทศก็ลดลงตาม
  จึงทำให้อำนาจในการซื้อภายในประเทศลดต่ำลงด้วย อย่างไรก็ตาม
  บริษัทคาดการณ์ว่าสถานการณ์ของเศรษฐกิจโลกน่าจะเริ่มดีขึ้นในไตรมาสที่ 1 ของปี 2553
  ซึ่งจะส่งผลให้ราคาของสินค้าส่งออกมีการปรับตัวเพิ่มขึ้น

2.4 ความเสี่ยงอันเนื่องมาจากภาวะทางการเมือง

เนื่องจากปัจจุบันสถานะการณ์ทางการเมืองในประเทศมีความไม่สงบเรียบร้อยตามที่ทราบกันอยู่ทำให้ผู้บริโภคชะลอการซื้อสินค้าเพื่อรอดูสถานะการณ์ทางการเมืองว่าจะดำเนินการไปอย่างไร
ปัจจัยดังกล่าวมีผลกระทบโดยตรงกับความต้องการซื้อของลูกค้าจึงทำให้ยอดขายสินค้าเพิ่มขึ้นในปริมาณที่น้อยมาก

2.5 ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

เนื่องจากปริมาณอันจำกัดของวัตถุดิบที่มีอยู่ในประเทศไทย
ทำให้บริษัทมีความจำเป็นต้องนำเข้าวัตถุดิบจากต่างประเทศเป็นสัดส่วนที่สูงกว่าการใช้วัตถุดิบในประเทศ
และขณะเดียวกันบริษัทมีการขายส่งออกไปยังลูกค้าต่างประเทศ
จึงทำให้บริษัทต้องมีการทำธุรกรรมเป็นเงินตราต่างประเทศอยู่ตลอดเวลา
ซึ่งจากสาเหตุนี้เองทำให้ความผันผวนของอัตราแลกเปลี่ยนเงินตราต่างประเทศกลายมาเป็นส่วนหนึ่งของปัจจัยความเสี่ยงที่มีผลกระทบต่อการดำเนินงานของบริษัท
ซึ่งในปี 2552 บริษัทมีการนำเข้าและใช้วัตถุดิบจากต่างประเทศในการผลิตคิดเป็นร้อยละ 74
ของต้นทุนการผลิตทั้งหมดของบริษัท และมีมูลค่าการขายสินค้าไปยังต่างประเทศเป็นร้อยละ 12
ของยอดขายทั้งหมดของบริษัท ดังนั้น
ปัจจัยความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ
จึงเป็นในปัจจัยหนึ่งที่ส่งผลกระทบต่อการดำเนินกิจการของบริษัทได้อย่างมาก
เห็นได้จากงบกำไรขาดทุนของบริษัทที่มีการรับรู้ผลกำไรขาดทุนที่เกิดขึ้นแล้วและที่ยังไม่เกิดขึ้นจากอัตราแลกเปลี่ยน
ซึ่งในส่วนของการลดความเสี่ยงนั้นบริษัทมีมาตรการลดผลกระทบจากความผันผวนของอัตราแลกเปลี่ยนดังกล่าวโดยพยายามนำเงินตราต่างประเทศที่ได้รับจากลูกค้าต่างประเทศชำระให้แก่ผู้ขายต่างประเทศภายใต้สกุลเงินตราเดียวกัน

2.6 ความเสี่ยงจากผลกระทบของนโยบายภาครัฐในการตอบโต้การทุ่มตลาด

  หลังจากที่ทางภาครัฐโดยกระทรวงพาณิชย์ได้ทำการพิจารณาทบทวนให้มีการต่ออายุมาตรการทางภาษีเพื่อตอบโต้การทุ่มตลาดสำหรับผลิตภัณฑ์เหล็กแผ่นรีดร้อนชนิดม้วนและไม่เป็นม้วนที่นำเข้าจาก
  14 ประเทศออกไปอีกเป็นระยะเวลา 5 ปี โดยมีผลบังคับใช้ตั้งแต่เดือนพฤษภาคม 2552
  เป็นต้นไปนั้น
  แสดงให้เห็นว่าทางภาครัฐมีนโยบายที่จะป้องกันมิให้เกิดความไม่เป็นธรรมในการแข่งขันทางการค้าระหว่างผู้ผลิตภายในประเทศและ
  ผู้ค้าต่างประเทศ
  ส่งผลให้การผันผวนทางการค้าอันเนื่องมาจากการทุ่มตลาดของประเทศที่โดนมาตรการดังกล่าวทั้ง
  14 ประเทศลดลง ซึ่งจะส่งผลดีกับอุตสาหกรรมเหล็กแผ่นรีดร้อนโดยรวม
  อย่างไรก็ตามการทุ่มตลาดก็ยังอาจจะเกิดขึ้นได้จากประเทศอื่นๆ ที่ไม่โดนมาตรการดังกล่าว
  อย่างเช่น ประเทศจีนที่เป็นประเทศที่มีกำลังการผลิตประมาณ 50% ของโลก
  ก็อาจมีการระบายสินค้าดังกล่าวมายังประเทศที่ไม่มีมาตรการป้องกันได้
  หรือประเทศมาเลเซียที่อยู่ใกล้กับประเทศไทยก็มีแนวโน้มที่จะส่งสินค้ามายังประเทศไทยมากขึ้นอันเนื่องมาจากการเปิดการค้าเสรีในกลุ่มประเทศอาเซียน
  ดังนั้นความเสี่ยงอันเนื่องมาจากการทุ่มตลาดยังอาจจะคงมีอยู่
  และอาจส่งผลให้บริษัทต้องสูญเสียส่วนแบ่งทางการตลาด
  และมีความเสี่ยงต่อการสูญเสียความสามารถในการแข่งขันด้านราคา
  หากบริษัทไม่สามารถจัดหาวัตถุดิบในประเทศ
  หรือนำเข้าวัตถุดิบจากต่างประเทศได้ในราคาที่ต่ำกว่าคู่แข่งขันจากต่างประเทศ

  อย่างไรก็ตาม
  บริษัทได้ร่วมกับผู้ผลิตรายอื่นในประเทศทำการติดตามถึงแนวโน้มการทุ่มตลาดที่อาจจะเกิดขึ้นอย่างใกล้ชิด
  และจะทำการร้องเรียนต่อภาครัฐให้มีการใช้มาตรการทางภาษีเพื่อตอบโต้การทุ่มตลาดกับกลุ่มประเทศเหล่านั้นในทันทีที่มีแนวโน้มการทุ่มตลาดเกิดขึ้น
  และทางบริษัทและผู้ผลิตรายอื่นในประเทศยังร่วมกันร้องเรียนไปทางรัฐบาลให้บังคับใช้มาตรฐานอุตสาหกรรมสำหรับสินค้าเหล็กที่นำเข้าจากต่างประเทศ
  เช่นเดียวกับสินค้าที่ผลิตในประเทศ เนื่องจากสินค้านำเข้าจากบางประเทศดังกล่าว
  มีคุณสมบัติต่ำกว่ามาตรฐานที่ทางราชการกำหนดไว้ จึงสามารถจำหน่ายได้ในราคาที่ต่ำกว่า
  และอาจเกิดความไม่ปลอดภัยแก่ผู้บริโภคได้
  นอกจากนี้บริษัทยังได้เตรียมความพร้อมเพื่อลดผลกระทบจากความเสี่ยงดังกล่าว
  โดยบริษัทได้ทำการพัฒนาเทคโนโลยีการผลิตที่ทันสมัยอย่างต่อเนื่อง รวมถึงพัฒนาระบบงานต่างๆ
  เพื่อลดต้นทุนในด้านต่างๆ ของบริษัทรวมไปถึงการที่ บริษัท จี สตีล จำกัด (มหาชน)
  ได้เข้าลงทุนในบริษัทในลักษณะเป็นพันธมิตรทางธุรกิจ
  จะมีส่วนช่วยทำให้บริษัทมีต้นทุนการผลิตที่ลดลงและมีประสิทธิภาพในการแข่งขันที่มากขึ้น

2.7 ความเสี่ยงจากการเจรจาเขตการค้าเสรี (FTA)

  ประเทศไทยได้ทำข้อตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
  (Agreement on the Common Effective Preferential Tariff (CEPT) Scheme
  for ASEAN Free Trade Area (AFTA))
  โดยเหล็กแผ่นรีดร้อนเป็นสินค้าที่มีชื่ออยู่ในรายการลดภาษีปกติ (Normal Track)
  ซึ่งต้องลดอัตราภาษีศุลกากรให้เหลือร้อยละ 0 ภายในปี 2553 ในปัจจุบัน
  ประเทศไทยเรียกเก็บภาษีศุลกากรสำหรับสินค้าดังกล่าว
  กับประเทศในกลุ่มอาเซียนในอัตราร้อยละ 2 - 5 ขึ้นอยู่กับประเภทและขนาดของสินค้า

  และตามที่ประเทศไทยได้ทำข้อตกลงว่าด้วยการเป็นหุ้นส่วนทางเศรษฐกิจกับประเทศญี่ปุ่น (Japan
  Thai Economic Partnership Agreement: JTEPA) โดยกำหนดให้ภายในระยะเวลา 10
  ปี ต้องลดอัตราภาษีศุลกากรสำหรับเหล็กและเหล็กกล้านำเข้าจากประเทศญี่ปุ่นให้เหลือร้อยละ 0
  ภายในปี 2560 โดยระหว่างช่วงเวลาดังกล่าว
  จะมีการกำหนดเป็นโควต้าสิทธิในการยกเว้นภาษีศุลกากรเป็นรายปีไปจนกว่าจะครบกำหนด

  ดังนั้น
  ในอนาคตบริษัทจึงอาจได้รับผลกระทบจากการเข้ามาแข่งขันมากขึ้นจากผู้ผลิตเหล็กแผ่นรีดร้อนในกลุ่มประเทศอาเซียน
  และญี่ปุ่น นอกจากนี้ ภาครัฐยังมีแนวโน้มที่จะทำข้อตกลงการค้าเสรีกับประเทศอื่นมากขึ้น เช่น
  ข้อตกลงการค้าเสรีกับกลุ่มประเทศสหภาพยุโรป ข้อตกลงการค้าเสรีกับประเทศจีน
  ข้อตกลงการค้าเสรีกับประเทศอินเดีย เป็นต้น
  ซึ่งถ้าการดำเนินการเจรจาเขตการค้าเสรีกับชาติอื่นๆ
  เหล่านั้นมีสินค้าเหล็กรีดร้อนเข้าไปเกี่ยวข้อง บริษัทอาจจะได้รับผลกระทบจากคู่แข่งที่เพิ่มสูงขึ้น

  อย่างไรก็ตามเนื่องจากบริษัทมีศักยภาพในการผลิตที่สูง
  รวมทั้งบริษัทยังมีนโยบายทั้งการลดต้นทุนในด้านต่างๆ และการพัฒนาผลิตภัณฑ์ของบริษัทเพื่อต่อยอด
  ตลอดจนการเพิ่มมูลค่าของผลิตภัณฑ์ให้สอดคล้องกับความต้องการของตลาด นอกจากนี้การที่บริษัท
  จี สตีล จำกัด (มหาชน) ได้เข้ามาเป็นพันธมิตรกับบริษัท
  ซึ่งจะทำให้เกิดการประหยัดจากขนาดการผลิต การร่วมมือในการพัฒนาคุณภาพผลิตภัณฑ์
  และเทคโนโลยีการผลิต ส่งผลให้ศักยภาพในการแข่งขันของบริษัทเพิ่มสูงขึ้นในอนาคต